SL Uradni list Evropske unije C 207/2

Obvestilo o začetku revizije ob izteku protidampinških ukrepov, ki se uporabljajo za uvoz jeklenih vrvi in kablov s poreklom iz Ljudske republike Kitajske, Indije, Južne Afrike in Ukrajine

(2004/C 207/02)

Po objavi obvestila o bližnjem izteku (1) veljavnih protidampinških ukrepov za uvoz jeklenih vrvi in kablov s poreklom iz Ljudske republike Kitajske, Indije, Mehike, Južne Afrike in Ukrajine, je Komisija prejela prošnjo za revizijo v skladu s členom 11(2) Uredbe Sveta (ES) št. 384/96 (2) ('temeljna uredba'). Zahtevek za revizijo se nanaša na uvoz jeklenih vrvi in kablov s poreklom v Ljudski republiki Kitajski, Indiji, Južni Afriki in Ukrajini ('zadevne dežele').

1. Zahteva za revizijo

Prošnjo je 17. maja 2004 vložil povezovalni odbor Industrije žičnatih vrvi Evropske unije (EWRIS) ('prijavitelj') v imenu proizvajalcev, ki predstavljajo večji delež, v tem primeru več kot 50 %, skupne proizvodnje jeklenih vrvi in kablov v Skupnosti.

2. Izdelek

Izdelki, ki so predmet revizije, so jeklene vrvi in kabli s poreklom iz Ljudske republike Kitajske, Indije, Južne Afrike in Ukrajine ('zadevni izdelki'), trenutno razvrščeni pod oznakami KN ex 7312 10 82 (TARIC oznaka 73121082*10), ex 7312 10 84 (TARIC oznaka 73121084*10), ex 7312 10 86 (TARIC oznaka 73121086*10), ex 7312 10 88 (TARIC oznaka 73121088*10) in ex 7312 10 99 (TARIC oznaka 73121099*10). Oznake KN so samo informativnega značaja.

3. Obstoječi ukrepi

Trenutno veljavni ukrepi so dokončne protidampinške carine, uvedene z Uredbo Sveta (ES) št. 1796/1999 (3).

4. Vzrok za revizijo

Zahtevek se opira na dejstvo, da bo iztek ukrepov verjetno povzročil nadaljevanje ali ponovno pojavitev dampinga, kar bo prizadelo industrijo Skupnosti.

Iz vidika določb člena 2(7) temeljne Uredbe, je prijavitelj ugotovil običajne vrednosti za Ljudsko republiko Kitajsko ter za Ukrajino na osnovi cen v ustrezni deželi tržnega gospodarstva, omenjeni v členu 5.1(d) tega obvestila. Trditve o ponovitvi dampinga temeljijo na primerjavi običajne vrednosti, kot je navedeno v prejšnjem stavku, s cenami – v primeru Ljudske republike Kitajske izvoznimi cenami zadevnega izdelka pri prodaji za izvoz za ZDA, in v primeru Ukrajine z izvoznimi cenami zadevnega izdelka pri prodaji za izvoz v Rusijo.

Trditve o ponovitvi dampinga za Južno Afriko temeljijo na primerjavi običajne vrednosti, ugotovljene na osnovi domačih cen, z izvoznimi cenami zadevnega izdelka, ko se prodaja za izvoz v ZDA.

Na osnovi zgoraj navedene primerjave običajnih vrednosti in izvoznih cen, ki izkazujejo damping treh zadevnih dežel, prijavitelj trdi, da obstaja verjetnost ponovne pojavitve dampinga.

Trditve o nadaljevanju dampinga za Indijo temeljijo na primerjavi običajne vrednosti, ugotovljene na osnovi domačih cen, z izvoznimi cenami zadevnega izdelka, ko se prodaja v Skupnost.

Na tej osnovi je izračunana dampinška marža znatna. Prijavitelj nadalje navaja možnost nadaljnjega škodljivega dampinga. V tej zvezi je prijavitelj predstavil dokazni material, na osnovi katerega obstaja verjetnost porasta trenutne stopnje uvoza zadevnih izdelkov v primeru ukinitve ukrepov zaradi obstoja neizrabljenih proizvodnih sposobnosti v zadevnih deželah.

Poleg tega prijavitelj trdi, da bi se že tako nestabilen položaj v industriji Skupnosti še nadalje poslabšal, če bi bili ukrepi ukinjeni in da bi vsaka ponovna pojavitev znatnih uvozov po dampinških cenah iz zadevne dežele verjetno povzročila nadaljnjo škodo industriji Skupnosti.

5. Postopek

Po posvetu s svetovalnim odborom je bilo ugotovljeno, da obstaja dovolj dokazov, ki utemeljujejo uvedbo delne vmesne revizije, zato Komisija uvaja revizijo skladno s členom 11(2) temeljne Uredbe.

5.1 Postopki za ugotavljanje verjetnosti dampinga in škode

Revizija ob izteku bo ugotovila verjetnost nadaljevanja oz. ponovne pojavitve dampinga in škode v primeru ukinitve ukrepov.

(a) Vzorčenje

Iz vidika domnevnega števila strank, vključenih v ta postopek, se lahko Komisija odloči za vzorčenje v skladu s členom 17 temeljne Uredbe.

(i) Vzorčenje izvoznikov/proizvajalcev v Ljudski republiki Kitajski

Da bi se Komisija lahko odločila, ali je vzorčenje potrebno, in – v primeru, da je – za zbiranje vzorcev, so vsi izvozniki/proizvajalci ali predstavniki, ki delujejo v njihovem imenu, naprošeni, da se povežejo s Komisijo in posredujejo naslednje informacije v zvezi z njihovo družbo ali družbami v časovnem okviru, ki ga določa odstavek 6(b)(i) ter v formatu, ki je naveden v odstavku 7 tega obvestila:

— ime, naslov, naslov e-pošte, telefon in faks, in/ali številka teleksa ter kontaktna oseba,

— promet v lokalni valuti in obseg zadevnega izdelka v tonah, prodanega za izvoz v Skupnost v obdobju med 1. julijem 2003 do 30. junija 2004.

— promet v lokalni valuti in obseg prodaje v tonah zadevnega izdelka na domačem trgu od 1. julija 2003 do 30. junija 2004, ki bo obdobje preiskave ('IP'),

— natančne dejavnosti družbe v zvezi s proizvodnjo zadevnega izdelka,

— imena in natančne dejavnosti vseh povezanih družb (4), vključenih v proizvodnjo in/ali prodajo (izvoz in/ali doma) zadevnega izdelka,

— vse druge pomembne informacije, ki bi Komisiji pomagale pri izboru vzorcev,

— navedba, ali se družba oz. družbe strinjajo, da so vključene v vzorec, kar pomeni, da bodo izpolnile vprašalnik in se strinjale s preiskavo na kraju samem po odgovoru.

Da bi pridobili informacije, ki se zdijo pomembne za izbor vzorcev izvoznikov/proizvajalcev, bo Komisija navezala stike z organi izvoznih dežel ter vsemi znanimi izvoznimi/proizvodnimi združenji.

(ii) Vzorčenje za uvoznike

Da bi se Komisija lahko odločila, ali je vzorčenje potrebno, in – v primeru, da je – za zbiranje vzorcev, so vsi uvozniki ali predstavniki, ki delujejo v njihovem imenu, naprošeni, da se povežejo s Komisijo in posredujejo naslednje informacije v zvezi z njihovo družbo ali družbami v časovnem okviru, ki ga določa odstavek 6(b)(i) ter v formatu, ki je naveden v odstavku 7 tega obvestila:

— ime, naslov, naslov e-pošte, telefon in faks, in/ali številka teleksa ter kontaktna oseba,

— skupni promet družbe v evrih v obdobju od 1. julija 2003 do 30. junija 2004,

— skupno število zaposlenih,

— natančne dejavnosti družbe v zvezi z zadevnim izdelkom,

— obseg uvoza v tonah in vrednost v evrih v Skupnost ter preprodaja na trgu Skupnosti v obdobju od 1. julija 2003 do 30. junija 2004 uvoženih zadevnih izdelkov s poreklom v Ljudski republiki Kitajski, Indiji, Južni Afriki in Ukrajini,

— imena in natančne dejavnosti vseh povezanih družb vključenih v proizvodnjo in/ali prodajo zadevnega izdelka,

— vse druge pomembne informacije, ki bi Komisiji pomagale pri izboru vzorcev,

— navedba, ali se družba oz. družbe strinjajo, da so vključene v vzorec, kar pomeni, da bodo izpolnile vprašalnik in se strinjale s preiskavo na kraju samem po odgovoru.

Da bi pridobili informacije, ki se zdijo pomembni za izbor vzorcev uvoznikov, bo Komisija navezala stike z vsemi znanimi uvoznimi združenji.

(iii) Vzorčenje za proizvajalce Skupnosti

Iz vidika velikega števila proizvajalcev v Skupnosti, ki podpirajo pritožbo, namerava Komisija preiskati škodo, nastalo industriji Skupnosti, z uvedbo vzorčenja.

Da bi Komisija lahko zbrala vzorce, so vsi proizvajalci Skupnosti naprošeni, da posredujejo naslednje informacije glede svoje družbe ali družb v roku, ki je določen v odstavku 6(b)(i) tega obvestila:

— ime, naslov, naslov e-pošte, telefon in faks, in/ali številka teleksa ter kontaktna oseba,

— skupni promet družbe v evrih v obdobju od 1. julija 2003 do 30. junija 2004,

— natančne dejavnosti družbe v zvezi s proizvodnjo zadevnega izdelka,

— vrednost prodaje zadevnega izdelka v evrih na področju Skupnosti v obdobju od 1. julija 2003 do 30 junija 2004,

— obseg prodaje v tonah zadevnega izdelka na področju Skupnosti v obdobju od 1. julija 2003 do 30 junija 2004,

— obseg prodaje v tonah proizvodnje zadevnega izdelka v obdobju od 1. julija 2003 do 30 junija 2004,

— imena in natančne dejavnosti vseh povezanih družb vključenih v proizvodnjo in/ali prodajo zadevnega izdelka,

— vse druge pomembne informacije, ki bi Komisiji pomagale pri izboru vzorcev,

— navedba, ali se družba oz. družbe strinjajo, da so vključene v vzorec, kar pomeni, da bodo izpolnile vprašalnik in se strinjale s preiskavo na kraju samem po odgovoru.

(iv) Končen izbor vzorcev

Vse zainteresirane stranke, ki želijo posredovati kakršne koli pomembne informacije v zvezi z zbiranjem vzorcev, morajo to storiti v roku, določenem v odstavku 6(b)(ii) tega obvestila.

Komisija namerava izvesti dokončni izbor vzorcev po posvetovanju z zadevnimi strankami, ki so izrazile svojo pripravljenost sodelovanja v vzorčenju.

Družbe, ki so del vzorca, morajo izpolniti vprašalnik v roku, določenem v odstavku 6(b)(iii) tega obvestila, in morajo sodelovati v okviru preiskave.

Če sodelovanje ni zadostno, lahko Komisija svoja spoznanja v skladu s členi 17(4) in 18 utemelji na osnovi dokazov, ki so na voljo. Spoznanja, ki temeljijo na dokazih, ki so na voljo, morda niso tako ugodna za zadevno stranko, kot je razloženo v odstavku 8 tega obvestila.

(b) Vprašalniki

Komisija meni, da je za pridobitev informacij za preiskavo potrebno poslati vprašalnike industriji Skupnosti, ter vsem združenjem proizvajalcev v Skupnosti, ki so vključeni v vzorčenje, kot tudi vsem izvoznikom/proizvajalcem v Ljudski republiki Kitajski, izvoznikom/proizvajalcem v Indiji, Južni Afriki in Ukrajini, ki so vključeni v vzorčenje, vsem združenjem izvoznikov/proizvajalcev, uvoznikom, vključeni v vzorčenje, vsem združenjem uvoznikov, ki so imenovana v pritožbi, ter organom zadevnih izvoznih dežel.

(c) Zbiranje informacij in obravnave

Vse zainteresirane stranke so vabljene predstaviti svoja stališča, posredovati informacije, razen tistih v vprašalniku, ter priskrbeti ustrezna dokazila. Te informacije in ustrezna dokazila mora Komisija sprejeti v roku, ki je določen v točki 6(a)(ii) tega obvestila.

Nadalje lahko Komisija zasliši zainteresirane stranke pod pogojem, da njihova prošnja izkazuje poseben razlog, ki je vzrok, da se jih zasliši. Te prošnje mora Komisija sprejeti v roku, ki je določen v odstavku 6(b)(iii) tega obvestila.

(d) Izbira dežel tržnega gospodarstva

V prejšnji preiskavi je bila Indija uporabljena kot ustrezna dežela tržnega gospodarstva za namene ugotavljanja običajne vrednosti za Ljudsko republiko Kitajsko in Ukrajino. Sedaj je prijavitelj v ta namen predlagal ZDA. Zainteresirane stranke so vabljene posredovati svoje komentarje o ustreznosti te dežele v roku iz odstavka 6(c) tega obvestila.

5.2 Postopek za presojo interesa Skupnosti

V skladu s členom 21 temeljne Uredbe in v primeru potrditve verjetnosti nadaljevanja dampinga in škode, bo sprejeta odločitev, ali nadaljevanje ali ukinitev ukrepov ni v nasprotju z interesi Skupnosti. V ta namen se lahko industrija Skupnosti, uvozniki, reprezentativna združenja, reprezentativni uporabniki in reprezentativne organizacije potrošnikov – pod pogojem, da dokažejo obstoj objektivne povezave med njihovo dejavnostjo in zadevnim izdelkom, v splošnih rokih, določenih v odstavku 6(a)(ii) tega obvestila, poveže s Komisijo in ji predloži informacije. Stranke, ki so ravnale v skladu s prejšnjim stavkom, lahko zaprosijo za zaslišanje z navedbo izrecnih razlogov, zakaj želijo biti zaslišane, v roku, določenem v odstavku 6(a)(iii) tega obvestila. Naj opozorimo, da se bodo vse informacije, posredovane v skladu s členom 21 upoštevale samo, če so ob posredovanju podkrepljene z dejanskim dokaznim materialom.

6. Časovne omejitve

(a) Splošni roki

(i) Za strankin zahtevek za vprašalnik

Vse zainteresirane stranke, ki niso sodelovale v preiskavi, ki je imela za posledico ukrepe, ki so predmet te revizije, naj v čim krajšem roku zahtevajo vprašalnik; vendar ne kasneje kot 15 dni po objavi tega obvestila v Uradnem listu Evropske unije.

(ii) Za prijavo strank, posredovanje izpolnjenih vprašalnikov in druge informacije

Vse zainteresirane stranke, ki bodo zastopane med preiskavo, se morajo prijaviti pri Komisiji, predstaviti svoje stališče in predložiti izpolnjene vprašalnike ali druge informacije v roku 40 dni od objave tega obvestila v Uradnem listu Evropske unije, razen kadar je drugače določeno. Opozarjamo na dejstvo, da je uveljavljanje večine procesnih pravic, navedenih v osnovni Uredbi, odvisno od strankine prijave v zgoraj omenjenem roku.

Družbe, izbrane v vzrocu, morajo posredovati vprašalnike v roku, ki je določen v odstavku 6(b)(iii) tega obvestila.

(iii) Zaslišanja

Vse zainteresirane stranke se lahko prijavijo na obravnavo pri Komisiji v istem 40-dnevnem roku.

(b) Posebni roki glede vzorčenja

(i) Informacije, navedene v odstavku 5.1(a)(i), 5.1(a)(ii) in 5.1(a)(iii) mora Komisija prejeti v roku 15 dni od datuma objave tega obvestila v Uradnem listu Evropske unije, saj se namerava Komisija posvetovati z zadevnimi strankami, ki so izrazile pripravljenost sodelovati v vzorčenju ob končnem izboru v obdobju 21 dni od objave tega obvestila v Uradnem listu Evropske unije.

(ii) Vse druge pomembne informacije za izbor vzorca, kot so navedene v 5.1(a)(iv), mora Komisija prejeti v roku 21 dni od objave tega obvestila v Uradnem listu Evropske unije.

(iii) Vrnjene izpolnjene vprašalnike strank, ki sodelujejo v vzorčenju, mora Komisija prejeti v roku 37 dni od dneva obvestila o vključitvi v vzorec.

(c) Posebni roki za izbor dežele tržnega gospodarstva

Stranke preiskave morda želijo posredovati svoje komentarje glede ustreznosti izbora ZDA, ki je – kot je omenjeno v odstavku 5.1(d) tega obvestila – načrtovana kot dežela tržnega gospodarstva za namen ugotovitve običajne vrednosti za Ljudsko republiko Kitajsko in Ukrajino. Komisija mora komentarje prejeti v roku 10 dni od dneva objave tega obvestila v Uradnem listu Evropske unije.

7. Pisna stališča, vrnitev izpolnjenega vprašalnika in dopisovanje

Vsa stališča in zahtevki zainteresirane stranke morajo biti v pisni obliki (ne v elektronskem formatu, razen ko je drugače določeno); vsebovati morajo ime, naslov, naslov elektronske pošte, telefon in faks, in/ali številko teleksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjene vprašalnike in dopise, ki jih zainteresirana stranka dobavi na zaupni osnovi, je potrebno označiti kot „z omejitvami (5)“ in jih, v skladu s členom 19(2) temeljne Uredbe, opremiti z nezaupno različico, ki naj bo označena kot 'V PREGLED ZAINTERESIRANIM STRANKAM'.

Naslov komisije za dopisovanje:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05 Teleks COMEU B 21877

8. Nepripravljenost na sodelovanje

Kadar katera koli zainteresirana stranka zavrne dostop do potrebnih informacij ali teh kako drugače ne predloži v danem roku, ali pomembno ovira preiskavo, je mogoče pozitivne ali negativne ugotovitve skladno s členom 18 osnovne Uredbe sprejeti na osnovi dejstev, ki so na voljo.

Če se ugotovi, da je ena izmed zainteresiranih strank posredovala napačne ali zavajajoče informacije, te informacije ne bodo upoštevane. Skladno s členom 18 osnovne Uredbe je mogoče uporabiti dejstva, ki so na voljo. Če katera izmed zainteresiranih strank ne sodeluje, ali sodeluje samo delno, ter posledično ugotovitve temeljijo na dejstvih, ki so na voljo skladno s členom 18 osnovne Uredbe, je lahko izid manj ugoden za stranko, kot bi bil v primeru, da bi sodelovala.

9. Načrt preiskave za revizijo ob izteku

Raziskava v zvezi z revizijo ob izteku bo zaključena v skladu s členom 11(5) temeljne Uredbe, v roku 15 mesecev od datuma objave tega obvestila v Uradnem listu Evropske unije.

(1) UL L 272, 13.11.2003, str. 2.

(2) UL L 56, 6.3.1996, str. 1., kot je bila nazadnje spremenjena z Uredbo Sveta (ES) št. 461/2004 (UL L 77 13.03.2004, str. 12).

(3) UL L 217, 17.8.1999, str.1.

(4) Glede smernic o pomenu pojma povezane družbe si preberite člen 143 Uredbe Komisije (EGS) št. 2454/93 o uveljavljanju Carinskega zakonika Skupnosti (UL L 253, 11.10.1993, str.1).

(5) To pomeni, da je dokument samo za interno uporabo. Zaščiteno skladno s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Zaupni dokument v skadu s členom 19 Uredbe Sveta (ES) št. 384/96 (UL L 56, 6.3.1996, str. 1) in člena 6 Sporazuma STO o izvajanju člena VI GATT 1994 (Protidampinški sporazum).